Урысей Федерацэ псом щызэбгрокI
Къэбэрдей-Балъкъэрым и усакIуэ пажэхэм ящыщ КIуащ БетIал къызэралъхурэ илъэси 100 ирокъу мы махуэхэм. Абы иращIэкI гуфIэгъуэ Iуэхухэм ящыщ зыуэ дунейм къытехьащ усакIуэм и сурэт зытет пощт карточкэ.
— КъБР-м и коллекционерхэм я зэгухьэныгъэ сэ сызыхэтым и жэрдэмкIэ ар къыщыдэкIащ «Марка» АО-м и «Информпресс-94» тхылъ тедзапIэм, — дыщигъэгъуэзащ Тхьэкъуахъуэ Iэуес. — Мардэ пыухыкIам тету апхуэдэпщIэ зыхуэдгъэфащэ цIыхухэр къыхэтх ди хабзэщ зэгухьэныгъэм. Къызэралъхурэ илъэсищэ зэрырикъум, апхуэдэуи БетIал Хэку зауэшхуэм зэрыхэтам папщIэ ар мы гъэм къыхэтхащ. Мин зыбжанэ хъууэ традза фэеплъ карточкэхэм ящыщу зы миныр Къэбэрдей-Балъкъэрым зыIэригъэхьэжащ, адрейхэр Урысей псом щызэбгрыкIынущ. Ахэр, шэч хэмылъу, ди къэралым щыпсэу коллекционерхэм, конверт, карточкэ, бгъэхэIу, нэгъуэщIхэри зэхуэзыхьэсхэм я гъэтIылъыгъэхэм ящыщ зы хъунущ. Ди зэгухьэныгъэм къалэн нэхъыщхьэу зыхуигъэувыжахэм ящыщ зыщ ди тхакIуэхэр, усакIуэхэр, цIыхушхуэхэр нэгъуэщI лъэпкъхэм, дуней псом къегъэцIыхуныр.
Иджыри зы Iуэхугъуэ къыхэгъэщын хуейщ. Зи сурэт карточкэм традза цIыхур къыщалъхуа махуэм ирихьэлIэу пощт маркэхэр къызэрагъэсэбэпам щыхьэт техъуэ мыхъурыр тегъэуэныр, «гашение» жыхуаIэр, пощтым щокIуэкI. Апхуэдэу, Налшык и Пощт IуэхущIапIэ нэхъыщхьэм щэкIуэгъуэм и 22-м карточкэхэм щытрагъэуащ КIуащым и сурэтыр. ЗэIущIэм кърихьэлIат «Полиграфсервис и Т» тхылъ тедзапIэм и унафэщI Котляров Виктор, телевиденэм и лэжьакIуэхэр, КIуащ БетIал и благъэхэр. «КъыхэгъэжьыкIа» сурэтым и мыхьэнэр апхуэдэ дамыгъэ зытегъэуа карточкэр, нэгъуэщI маркэ гуэри хуэмейуэ, дэни ебгъэхь зэрыхъурщ.
ИСТЭПАН Залинэ.
